internet vaartha 312 Views
కరాచీ : ప్రపంచ టి20 టోర్నీలో భాగంగా భారత్‌తో మార్చి 19న ధర్మశాలలో జరిగే మ్యాచ్‌లో ఆడించవద్దని పాకిస్థాన్‌ క్రికెట్‌ బోర్డుకు అంతర్జాతీయ క్రికెట్‌ కౌన్సిల్‌ చీఫ్‌ ఇషాన్‌ మనీ పేర్కొన్నాడు.ఒక న్యూస్‌ ఛానల్‌తో ఇషాన్‌ మాట్లాడుతూ ధర్మశాలలో పాకిస్థాన్‌ జట్టు ఆడేందుకు భద్రత కల్పించలేమని అక్కడి రాష్ట్ర ప్రభుత్వం చెప్పిందని గుర్తు చేశాడు.ఈ నేపథ్యంలో ధర్మశాలలో మ్యాచ్‌ కోసం పాక్‌ జట్టును పంపడం సరికాదన్నాడు. ఇప్పుడు వస్తున్న బెదిరింపులను పాకిస్థాన్‌ సీరియస్‌గా తీసుకోవాలి. ఎందుకంటే మన ఆటగాళ్లు,అధికారులు,ప్రజలు,మీడియా రక్షణకు సంబంధించిన విషయం అని ఇషాన్‌ వివరించాడు.పాకిస్థాన్‌ జట్టు స్థానంలో ఆస్ట్రేలియా ఉండి ఉంటే ధర్మశాల మ్యాచ్‌ నుంచి విరమించుకుని ఉండేదని, భారత్‌-పాక్‌ మధ్య ఎలాంటి సంబంధాలున్నాయో భారత్‌లో కూడా అలాంటి పరిస్థితులే ఉన్నాయని పేర్కొన్నాడు. ధర్మశాలలో పాక్‌ ఆడట మంటే రిస్క్‌ చేయడమేనని వెల్లడించాడు.
శశాంక్‌ మనోహర్‌ భరోసా
పాకిస్థాన్‌ ఆటగాళ్లకు అధికారుల బృందానికి కావాల్సిన రక్షణ చర్యలు తీసుకుంటామని భారత క్రికెట్‌ నియంత్రణ మండలి అధ్యక్షుడు శశాంక్‌ మనోహర్‌ భరోసా ఇచ్చాడు.అయితే పాక్‌ జట్టుకు తాము భద్రత కల్పించలేమని హిమాచల్‌ప్రదేశ్‌ ముఖ్యమంత్రి వీరభద్రసింగ్‌ కేంద్రానికి లేఖ రాసిన విషయం తెలిసిందే.